Publication: Magyar Közlöny
Issue: MK-1998-46 (Year: 1998, Number: 46)
Era: 1990-2004
Section: a 18/1998. (VI. 3.) NM rendelethez
Paragraph Index: 885

c) Járványügyi laboratóriumi vizsgálat: Kötelező. Diagnosztikus, illetve felszabadító vizsgálat céljára a beteg torkából és orrából, egyéb lokalizáció esetén (vulva, sebdiphtheria) pedig ezekről a helyekről váladékot kell küldeni az ÁNTSZ területileg illetékes megyei intézetének laboratóriumába bakteriológiai és toxicitási vizsgálatra. (Ha a kitenyésztett törzs nem toxintermelő, további járványügyi intézkedésekre nincs szükség.) A vizsgálati anyag vétele előtt nem szabad helyi kezelést (torokecsetelést, öblítést stb.) végezni. Ezen kívül antitoxintiter meghatározásra, illetve titerváltozás megállapítása céljából szerológiai vizsgálatra alvadásgátló nélkül, sterilen vett két vérmintát (savópárt) kell küldeni az OEK-ba. Az első vérmintát a diagnózis megállapításakor, a gyógysavó, illetve immunglobulin beadása előtt kell levenni. A második vérmintát, ha nem történt passzív immunizálás, 14 nap múlva, ha igen, 6—8 hét múlva kell beküldeni. A kísérőiraton pontosan fel kell tüntetni a beteg előzetes védőoltásaira vonatkozó adatokat, a betegség kezdetét és az eddig alkalmazott gyógykezelést (antibiotikus és immuntherapia).

Source: https://magyarkozlony.hu/hivatalos-lapok/4395f42d6b173244941d78099f6a1267bfd8cd27/dokumentumok/0711e5b1d898f1cde2dafa7e8f2518aa89ff249b/letoltes